Kommentar: Det er Carlsen mot resten av verden
Det er ikke mye som overrasker med Magnus Carlsen lenger. Hans reise fra vidunderbarn til verdensener er en fantastisk fortelling om en tilsynelatende ganske vanlig gutt som raskt viste seg å være helt uvanlig. Etter hvert som han har brutt barrierer og forbløffet oss med nye rekorder har vi tatt hans genialitet for gitt, og fem dager før det første partiet i tittelkampen mot verdensmesteren Viswanathan Anand er det utfordreren fra Norge som løftes fram som favoritt. Skjønner vi hvor stort det er? Naturligvis ikke, og det er heller ikke rart. Norge har aldri hatt en verdensener i sjakk, vi har ingen tradisjon eller bakgrunn for å begripe dimensjonen, og derfor erVGTVs dokumentar om nasjonens sjakkspillende fenomen et godt sted å begynne. Den gir god forståelse av hva Magnus Carlsen er i ferd med å gjøre, og sier mye om dybden og omfanget av begivenheten som står foran oss. Men mest av alt gir den et bilde av Magnus Carlsens evner og kapasitet, og hva han er i stand til å lagre av informasjon. Det er ikke til å fatte. VM-kampen i Chennai sydøst i India vil nok vekke til live en norsk debatt om sjakk som sport, om Magnus Carlsen er en idrettsutøver eller ikke, og meningene vil sikkert være delte. Jeg skal ikke påberope meg fasiten, men er glad for at VG plasserte ham på sportssidene allerede for mange år tilbake.Det er anslagsvis 600 millioner mennesker som spiller sjakk, men ingen vet helt sikkert. Sannsynligvis er det mange flere. Det eneste vi kan slå fast er at sjakkspillet favner hele verden, og at kampen om VM-tittelen vil vekke interesse som langt overgår det vi ellers er vant til. I det perspektivet er det naturligvis en pussighet at verdenseneren og tittelutfordreren kommer fra en nasjon med fem millioner innbyggere, i særdeleshet når den regjerende mesteren har mer enn 1.2 milliarder i ryggen, men det gjør ikke duellen mindre interessant. Bare det motsatte. Fordi dette er ikke bare Carlsen mot Anand. Det er Carlsen mot resten av verden.
Bare 13 år gammel sa Magnus Carlsen at han skulle gjøre hva han kunne for å bli verdensmester i sjakk. Han har sine ord i behold. Lørdag starter kampen om den eneste tittelen han mangler.